b'\n_START_ARTICLE_\nMaterinski most\n_START_PARAGRAPH_\nMaterinski most (zgodovinsko poznan tudi kot Mrtva\xc5\xa1ki most) je most preko Ljubljanice ter povezuje Zalo\xc5\xa1ko cesto in cesto Ob Ljubljanici ter Poljanski nasip. Ker je bila v bli\xc5\xbeini lokacije mostu v\xc4\x8dasih ljubljanska mrtva\xc5\xa1nica, se je lokacije mostu oprijelo ime Mrtva\xc5\xa1ki most, z opustitvijo dejavnosti mrtva\xc5\xa1nice in zaradi bli\xc5\xbeine ljubljanske porodni\xc5\xa1nice pa so mestni svetniki leta 2013 preimenovali most v Materinski most.\n_START_SECTION_\nNovi most (2011)\n_START_PARAGRAPH_\nProjekt za izgradnjo novega Materinskega mostu je izdelal arhitekt Jurij Kobe s sodelavci. Izvedbeni na\xc4\x8drt so pripravili v projektni organizaciji Arhe,d.o.o., kjer je bil izdelan tudi projekt arhitekture. Projekt konstrukcije so izdelali v biroju Promico, d.o.o., pri prometnem in komunalnem delu so sodelovali \xc5\xa1e Ljubljanski urbanisti\xc4\x8dni zavod, d.o.o. in Javna razsvetljava, d.o.o.. Odgovorni vodja projekta je bil Kobe, izvajalec del pa Gradis skupina G, d.d.. Most je dolg 45 metrov, \xc5\xa1irok 13 m, promet na njem pa bo dvosmeren, ima pa tudi obojestranski pas za kolesarje in plo\xc4\x8dnika._NEWLINE_Poleg gradnje novega mostu so isto\xc4\x8dasno prenovili tudi del Zalo\xc5\xa1ke ceste (dodali pas za levo zavijanje) in preuredili kri\xc5\xbei\xc5\xa1\xc4\x8de, tako da so dodali kolesarske steze in plo\xc4\x8dnike. Novi most ima tako dvopasovno vozi\xc5\xa1\xc4\x8de ter kolesarske in poti za pe\xc5\xa1ce._NEWLINE_Gradnja mostu se je kon\xc4\x8dala sredi septembra 2011._NEWLINE_\xc2\xbbRazmeroma preprosta betonska konstrukcija povzema silhueto odnesenega Hradeckega mostu. Zgornjo plo\xc5\xa1\xc4\x8do, ki ostaja le v debelini potrebni za premo\xc5\xa1\xc4\x8danje malih razponov, podpirata dvojni nosilni lok ter para stolpov, ki nad mostno plo\xc5\xa1\xc4\x8do prera\xc5\xa1\xc4\x8data v \xc5\xa1tiri svetilke. Te \xe2\x80\x93 seveda v sodobni interpretaciji - predstavljajo spomin na Ple\xc4\x8dnikove svetilke, ki jih je mojster oblikoval ob umestitvi Hradeckega mostu na njegovo drugo lokacijo. Dvojni nosilni lok v svoje telo sprejema tudi razmeroma zahtevne vode komunalnih napeljav. Oblikovanje mostu oziroma bre\xc5\xbein neposredno pod mostom pa vklju\xc4\x8duje tudi, v prihodnosti predvideno, skrbnej\xc5\xa1e oblikovanje parka s spomenikom padlim \xc5\xbeelezni\xc4\x8darjem ter prav tako predvideno obvodno pot, spu\xc5\xa1\xc4\x8deno v bre\xc5\xbeino Ljubljanice, ki naj bi spremljala reko vzdol\xc5\xbe njenega celotnega toka skozi mesto.\xc2\xab, je o novem Mrtva\xc5\xa1kem mostu dejal odgovorni vodja projekta Kobe.\n_START_SECTION_\nBrv za pe\xc5\xa1ce pred mostom\n_START_PARAGRAPH_\nPribli\xc5\xbeno 50 m gorvodno je bila zaradi zagotovitve nemotenega obratovanja vro\xc4\x8devodnega in TK omre\xc5\xbeja postavljena brv za pe\xc5\xa1ce. Brv je jeklena konstrukcija in je v \xc4\x8dasu gradnje Materinskega mostu slu\xc5\xbeila kot nosilna konstrukcija omenjenim vodom, ker je na njej lesen pohodni tlak, pa tudi za pe\xc5\xa1 povezavo obeh bregov Ljubljanice (projekt 6028, LUZ d.d., januar 2008). V letu 2014 je bila izvedena prestavitev brvi ob toku navzgor, v podalj\xc5\xa1ek Poto\xc4\x8dnikove ulice; brv je dobila ime Lipi\xc4\x8deva brv in ne slu\xc5\xbei ve\xc4\x8d kot nosilna konstrukcija vodom, temve\xc4\x8d je namenjena le pe\xc5\xa1cem.'